Vermiste man se liggaam gevindArgieffoto: Kent Williamson Die liggaam van ŉ naakte man is Maandag in ŉ oop veld buite Centurion gevind. Konst. Mandlakayise Zwane, polisiewoordvoerder, het gesê die man is op sy maag aangetref, sy hande en bene was vasgemaak en sy mond was toegebind. “Die man het verskeie sigbare beserings opgedoen. ŉ Hoop klere en ŉ hele paar bloedbevlekte klippe en stene is naby sy liggaam gevind,” het Zwane gesê. By verdere ondersoek is daar vasgestel dat die oorledene Lawrence Choena Mojela (35) is, ŉ man wat Sondag by die Atteridgeville-polisiestasie as vermis aangemeld is. Die Erasmia-polisie ondersoek ŉ saak van moord. Die moontlikheid dat dit ŉ geval is waar die publiek reg in eie hande geneem het, kan nie uitgesluit word nie. “Die polisie wil ŉ streng waarskuwing aan alle gemeenskappe rig om nie reg in eie hande te neem nie. Lede van die publiek word aangemoedig om alle misdrywe by die polisie of hul gemeenskapspolisiëringsforum aan te meld,” het Zwane gesê. Niemand is nog in verband met die voorval in hegtenis geneem nie.